АҞӘА, абҵара 18– Sputnik, Бадраҟ Аҩӡба. Урыстәылеи ҳареи ҳаизыҟазаашьа пату ақәҵаны иҳарҿиалароуп, иҳәеит атәыла ахада Аслан Бжьаниа абҵара 17 рзы имҩаԥигаз апресс-конференциаҿы.
Аԥсны ахада иазгәеиҭеит аиԥылараҿы ишазааҭгылаз Аԥсни Ермантәылеи ирылсуа аихамҩа азҵаареи, абри инадҳәаланы Ашьха Ҟарабах аҭагылазаашьеи.
"Ааамҭа бзиақәа рыҟазаараан атранзит аус аур алшоит. Аҭагылазаашьа еиҳа еилыккар, ари азҵаара азыхынҳәра алшап ҳәа сыҟоуп. Иаабар Ашьха Ҟарабах аусқәа шымҩаԥысша", - иҳәеит иара.
Аслан Бжьаниа иазгәеиҭеит Урыстәыла ахадеи иареи ашәарҭадара азҵаара ҷыдала ишазааҭгылаз. Аҩадатлантикатә алианс иагәҭаку Урыстәыла злабеиоу аԥсабаратә хархәагақәа рытәтәроуп ҳәа иҳәеит иара.
"Ирылшо ала аҭагылазаашьа аҵшәаара ргәы иҭоуп. Ари азҵаара ҳазааҭгылеит. Урыстәыла ахада иҭахуп атәыла акәша-мыкәша иҟоу атәылақәа ирҩызоу тәылазарц. Уи аҵак ду аманы ишьоит", - иҳәеит Бжьаниа.
Аслан Бжьаниа иазгәеиҭеит Аԥсны агәыла жәлар рахь аҳаҭыр, апату аарԥшра акыр шаҵанакуа.
"Ҳаицәажәонаҵы сгәы еихьызшьашаз ажәак, цәажәарак аҭыԥ амамызт", - иҳәеит Бжьаниа.
Аԥсны ҩыза дуны Урыстәыла амоуп. Уи пату ақәҵаны ишзалшо ала аизыҟазаашьақәа рҿиалатәуп, аизыҟазаашьақәа амц ҟазшьа рымамзароуп иҳәеит иара.
Аслан Бжьаниа иҳәеит Владимир Путини иареи реицәажәараан ишалацәажәаз 2014 шықәса абҵара 24 азтәи аиқәшаҳаҭра ду.
"Ҳаиқәышаҳаҭхеит акоординациатә политика амҩаԥгаразы, атәылахьчареи ашәарҭадареи еицырзеиԥшу аҵакыра аԥҵара, асоциалтәи аекономикатәи ҵакыра аиҿкаара", иҳәеит иара.
Ахада иҳәеит дшадгылаҩу Аԥсни Урыстәылеи реиҩызаратә еизыҟазаашьақәа рыҩаӡара аизырҳара, 2014 шықәсазтәи аиқәшаҳаҭраҟны ишарбо аиԥш.
Нанҳәа 26 2008 шықәса рзы Урыстәылатәи Афедерациа иазханаҵеит Аԥсны Аҳәынҭқарра ахьыԥшымра. Цәыббра 9 2008 шықәса рзы ишьақәыргылан адипломатиатә еизыҟазаашьақәа.
Аԥсны ахьыԥшымра азхаҵо Урыстәыла иара ашәарҭадара иагарантхеит. Аҳәынҭқаррабжьаратә еизыҟазаашьақәа аҿиара рымоуп аиҩызареи астратегиатә партниорреи рышьаҭала.
Ҩ-ганктәи аусеицура шьаҭаны иамоуп шәкы инареиҳаны аиқәшаҳаҭра-зинтә шәҟәқәа, 2008 шықәса цәыббра 17 рзтәи аиҩызареи, аусеицуреи, аицхыраареи рзы Аиқәшаҳаҭреи 2014 шықәса абҵара 24 рзтәи аиҩызареи астратегиатә цхыраареи рзы Аиқәшаҳаҭреи налаҵаны.